khistorydata/jeongjo-sjw-relations huggingface dataset:
정조 12년
李亨元啓曰卽者副司果韓宗纘入來政院謂以訟冤投呈一疏故卽爲退斥矣出去之路忽打進善門內傳漏皷事未前聞極爲驚駭兵曹常時不能檢察致有此違例擊皷之擧後弊所關不可無飭當該入直堂郞從重推考至於宗纘雖是時帶軍銜敢自擅入闕中肆然擊皷之狀萬萬駭痛所當重勘而本院請推之外無他可施之罰何以爲之敢稟傳曰此豈違例乎政院之啓辭可謂違例閑散白徒鄕谷小民之鳴冤者皆許擊皷閽禁雖嚴豈可禁止況旣過皷在之傍擊之固無怪然皷非當撾之皷此爲不可恕之端因兵曹草記請罪已下批矣
정조 12년
以韓宗纘囚單子傳于李洪載曰付過放送
정조 12년
李洪載以弘文館言啓曰新除授校理徐美修時在京畿抱川地經筵入番事緊請斯速乘馹上來事下諭傳曰依啓
정조 12년
李洪載以弘文館言啓曰本館上番闕直事甚未安新除授副校理林道浩副修撰鄭東觀竝卽牌招以爲推移入直之地何如傳曰允
정조 12년
李洪載以弘文館言啓曰本館上番闕直事甚未安修撰申大尹閔昌爀竝卽牌招以爲推移姑陞入直之地何如傳曰允
정조 12년
李亨元以御營廳言啓曰來十一月初一日景慕宮展拜時依兵曹節目集春營入直軍五十名領軍把摠金峻岳入直哨官河龍珠領赴于訓鍊都監都領陣東營入直軍三十名除出入直把摠李商五哨官陳澤文率領宮大門外把守而竝待標信出用解嚴後還入直間集春營哨官鄭行儉率該哨標下軍七名代直東營哨官李昌謙代直之意敢啓傳曰知道
정조 12년
李洪載以刑曹言啓曰因平安道龍岡居金思訥擊錚原情其七代祖景瑞旌褒事依判下今八月十九日行査本道而今已過限尙不封啓當該道臣爲先推考何如傳曰允
정조 12년
李洪載以刑曹言啓曰小宦內官金得九所爲駭悖遠地充軍事命下矣依下敎罪人金得九慶尙道昆陽郡遠地充軍卽爲押送之意敢啓傳曰知道
정조 12년
李洪載以刑曹言啓曰因領議政金致仁所啓林沔浩兄弟之流配太重以徒年改錄中道磨鍊事命下矣林沔浩原春道洪川縣林漢浩黃海道延安府改定配所竝卽押送之意分付各該道臣何如傳曰允
정조 12년
李洪載以義禁府言啓曰扶安縣監李羽晉卽其地定配當日押送事承傳啓下矣李羽晉全羅道扶安縣卽其地定配而以承傳內辭意具罪目依例發遣府羅將當日押送之意敢啓傳曰分揀仍令所到處依前下敎使之星火還宮事嚴飭可也
정조 12년
李洪載以義禁府言啓曰黃海道文化縣延陽驛徒三年定配罪人林淳浩卽其配所地方以勿限年改錄事擧條啓下矣林淳浩徒流案中以勿限年定配改錄事分付該道道臣之意敢啓傳曰知道
정조 12년
行左承旨李時秀疏曰伏以天休滋至慶運方新凡在臣民益切忭祝臣於千萬夢外忽伏承亞尹寵擢旋又有喉司仍任之命臣始焉惝惑繼以震懼誠莫知置躬之所聖明御世綜核名實冗司庶僚罔不愼擇況此貳卿之班乃是命德之器地望旣別責任寢重一或匪人國體爲輕如臣者才識疏闇志氣荏弱以年則纔及强仕以望則不踰下品碌碌浮沈尺寸無稱試以百執事之末尙難堪任況可以遽承重擔乎置之下大夫之列猶懼驟躐況可以更進一步乎噫以臣無似厚蒙鴻造隨事而詔導有罪而庇覆隆恩異渥若偏臣身而邇來十年之間遍踢淸華濫躋緋玉一差除一陞遷皆出造化之典成臣感激銘鏤身不自有惟以殫竭奔走推君所命爲涓埃報答之圖前後踐歷罔非僥冒而有除輒膺未嘗辭巽今玆加望之命實出特授之恩深夜除旨榮動鄰里苟使臣有一分可堪之才則顧何敢備例飾讓於殿下之前而蚊不可負山也鶴不可乘軒也恩數不可以太濫也名器不可以太褻也仰懼聖簡之玷辱俯念物議之駭笑雖欲承膺末由也已且臣家世受恩門戶太盛居常懍惕如集于木臣若又不量己分徒恃寵靈節次冥升晏若固有則招損之懼過福之憂奚但負乘之愧而已哉動駕時値陪班義重章皇一肅雖非獲已因仍冒受能無其望今始略披肝血仰瀆聰聽伏乞聖上天地父母特垂體下之仁曲察由中之懇將臣新授資級亟許收止以重公器以安私分不勝大願答曰省疏具悉卿其勿辭行公
정조 12년
右尹徐鼎修疏曰伏以臣於昨日忽伏蒙亞尹加望之命繼以有前望特點之恩臣半夜祗承惝怳懍惕誠不知措躬之所也臣本譾劣左右無當而幸際聖明內外兜攬涓埃之報久而逾蔑造化之私去益偏被年未强仕已躋下大夫之列而亦且承乏苟充於銓佐之末矣寒門之榮已極過福之憂彌深況可以更進一步有若歷試旣編績庸俱著者然乎銓地之以久次推遷非爲其官之淸且顯也卽取其人之才以賢也乃以如臣僥占之類便作循例推排之階則朝廷命德之器只將觀其所經所歷之職之如何不須問公議物情之叶不叶也聖朝官方寧有是也殿下於臣父母也父母之前豈容一辭之備例飾讓而臣之所大懼者非獨爲一身地也誠恐貽累於愼簡則哲之明而其流之弊必使庸品凡夫皆有倖望之心也豈細故也哉義重陪駕雖不得不冒沒一肅因仍承膺決非私分之所宜出玆敢不避瀆撓略暴情實伏乞聖明收還臣升擢之命以重公器俾保微諒千萬幸甚答曰省疏具悉卿其勿辭行公
정조 12년
戊申十一月初一日辰時上詣景慕宮展拜入侍時兼都承旨沈豐之行左承旨李時秀右承旨李亨元左副承旨李祖承右副承旨尹行元同副承旨李洪載記事官金孝建假注書趙台榮記事官李相璜金祖淳一提學金鍾秀檢校直提學李秉模徐有防檢校直閣金載瓚徐鼎修鄭東浚待敎尹行任以次隨駕上具翼善冠衮龍袍乘輿出靑陽門由月覲門入逌覲門詣齋殿外降輿入齋殿少頃出東挾門就板位行再拜禮詣宮內奉審訖還御齋殿命本宮都提調洪樂性進前樂性進伏奏曰早朝勞動聖體若何上曰一樣矣樂性曰本宮員役及凝鑾橋居民則劃給關西木五十同以爲生活之地而獨此宮底十戶民之尙未蒙均施之澤者蓋緣渠等所願得者率多有弊者且是已作他民産業者故不敢仰請至今遷就矣若以海西監營會錄木二十同兵營會錄木十同依凝鑾橋民人輩例劃給十戶民以爲資生之道則似無掣礙之端均被一視之惠故敢此仰達矣上曰令該曹稟處可也出擧條上曰有司堂上入侍出駕前下敎上曰漢城府堂上率郞廳入侍孝建承命與有司堂上徐有隣左尹南玄老郞廳吳晉秀丁載遠兪漢輔朴宗敬偕入進前上敎晉秀等曰民戶幾何摘奸乎晉秀等曰摘奸纔爲數日故未及周覽而姑難知其虛實矣命書傳敎曰木綿發賣之擧非不知無於前而無於前之擧亦非不知十分難愼然其均沾遍及之方抄戶勝於給廛博詢僉議以此歸一昨日召見京兆堂郞各部官申諭而面飭俾令有均遍之效而聞其筵退後擧行部官之未能諦悉可以推知今番木發賣異於年前米發賣米則只抄殘獨饑困不聊生之類而木則雖於實戶之中人口多資産乏而不得備冬衣者必有之似此處倍給無妨漏戶挾戶新入無籍而不入於當抄秩者亦必有之似此處竝給無妨外此應抄家戶若或有易辦置不願買者亦不必勒令受去要之今番抄戶比之已前各年賣米須必務從闊廣然後可以責實效可以示本意更以此意申飭各部以錢荒之弊次對時亦有詢問散貸一款因廟議之據法防啓雖不下敎今若爲此賣木收置價錢則錢之荒爲弊反甚於木之貴是何異於以弊救弊乎況錢旣出自民間更散民間有何不可木發賣所收錢特令有司之臣待收捧仍卽散貸實合兩便之擧以此分付發賣時減價事亦有筵敎而宜令民間知此措備比詳定價本減於半事亦爲分付仍令京兆曉諭民間命有隣等退出亨元曰兵批開政成命已下今至經宿尙不擧行事體所在誠甚未安兵曹判書李文源推考何如上曰旣已承膺政牌違牌勿施仍以前牌申飭開政可也出擧條上出西挾門乘輿出日瞻門入弘化門由建陽門入協陽門還內諸臣退出
정조 12년
戊申十一月初一日初更上御重熙堂右承旨入侍時右承旨李亨元假注書趙台榮記事官李相璜金祖淳以次進伏訖上曰明日傳香右承旨爲之仍爲奉審以來可也上曰明日戶判待下敎入來事分付命退承史以次退出
정조 12년
兼都承旨沈豐之坐行左承旨李時秀坐直右承旨李亨元坐左副承旨李祖承坐右副承旨尹行元藥房直同副承旨李洪載坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于李洪載曰傳香承旨馳詣景慕宮奉審摘奸以來
정조 12년
李洪載啓曰執義朴長卨旣未承退待之命而徑先出去固已未安出去之時又不喝導事體所在不可無警推考何如傳曰允
정조 12년
以李顯福囚單子傳于李洪載曰保放
정조 12년
李亨元以戶曹言啓曰內需司及壽進宮所屬各寺刹免稅結收捧時有無弊別單書入草記批旨內諸寺免稅結數比元案減數處詳査釐正收捧有弊處往復矯弊諸寺免稅結來歷文迹詳錄報來後與成冊草記入啓事命下矣各道寺刹來歷成冊今纔齊到故竝爲捧入而其中杆城乾鳳寺醴泉大谷寺順天仙巖寺等諸般僧弊旣因特敎竝皆釐正今無可論而至於免稅結加減者之査實釐正收捧時有弊者之從便矯救處修正入錄於別單中而淮陽圓通寺免稅雖非元案所載旣自該道成冊報來故一體捧入之意敢啓傳曰知道依前單施行
정조 12년
李洪載以戶曹言啓曰依下敎本曹所管各貢契今十一月十二月等及來己酉正月等合三等貢價中錢邊二萬四千七百五十五兩引等上下之意敢啓傳曰知道
정조 12년
李洪載以宣惠廳言啓曰依下敎本廳所管各貢契今十一月十二月受及來己酉正月受合三等貢價中錢邊八萬七千九百六十五兩零引等上下之意敢啓傳曰知道
정조 12년
戊申十一月初二日午時上御重熙堂左副承旨入侍時左副承旨李祖承假注書趙台榮記事官尹行任金祖淳檢校直閣鄭東浚以次進伏訖上曰昨日詣臺臺臣不承留門待罪之批任自出去而政院無一言警咳是何故也其委折問于政院以來賤臣承命出回奏曰臺諫出去時不爲喝導故政院初未知得纔爲察飭云矣命退諸臣以次退出
정조 12년
兼都承旨沈豐之坐行左承旨李時秀坐右承旨李亨元坐左副承旨李祖承坐直右副承旨尹行元藥院直同副承旨李洪載坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于李時秀曰下直守令留待
정조 12년
傳于李時秀曰右承旨與下直守令入侍
정조 12년
傳于李洪載曰坐直承旨與問議備堂入侍
정조 12년
傳于李洪載曰向因金判府筵奏外方狀啓跋辭衍語纔有申飭而備局文書亦然十行百行無非題外皮膜夷考歸趣則都沒着落意似在於鋪張纖悉而眩晦反益甚焉日前見北道弊瘼回啓尤極矣欲爲申飭而因還給未果當該有司堂上從重推考此後無論啓目回啓草記回啓及關辭更以不緊敷衍說話製出如一篇文字然者一切嚴飭各司亦爲載之政院故事以爲捧入時退却之地
정조 12년
李亨元以兵曹言啓曰同知中樞府事許潝僉知中樞府事申晥李紳權淳俱以身病猝劇勢難供職呈狀乞遞西樞雖是閑局不可一向虛帶竝今姑改差何如傳曰允
정조 12년
司諫沈埉疏曰伏以臣才庸識淺百不猶人而屢叨臺地輒生瘡疣向者譴削之典非罪伊榮杜門訟愆以圖息補之計而薇垣新除忽下於夢想之外署經有命義分是怵冒沒出肅廉隅掃地噫正色立陛抗論時政者固是諫官之責而如臣蔑效之迹又復苟充臣身羞恥固不足恤而其於辱淸朝汚臺閣儻如何哉伏願先削臣職名仍令選部勿復檢擬以重言責焉臣旣不以言官自居則顧何敢開口妄論而竊有區區所懷略陳目下之弊惟聖明裁擇焉噫國之治亂專係於人才之得失而本朝用人別無他岐只有科擧一路祖宗朝設施培養非不盡善而到今人心不古巧僞百出法愈密而弊愈甚國體徒損士習益壞先儒所謂科目非所以取士乃所以壞人心術者不幸近之矣顧今矯救之道若不大加更張則將至莫可收拾之境古之鄕貢之法里選之制猝難行之於今略倣其規則紛竸循私之弊庶可止矣爲擧業者雖非箇箇通才而各有一技隨其技而取之則自無虛實之相蒙今也則不然無文而濫入隨衆而觀光以至於入門雖多呈券未半蹂躪之患亦未必不由於此如當大比之科則內而京師外而八路精抄實才修正冊子京師則自四學轉報於太學八路則自本官轉報於監營自禮部收聚京外擧子考其冊子使之許赴會試後仍設面試如有不文而猥忝者內而四學太學外而該邑該營嚴加重勘則士子有讀書之實效座主無濫擧之謬弊伏願特垂澄省令廟堂爛加商確以爲永遵之道則鄕貢里選之制不必專美於古而亦可復行於今矣雖泮庠言之隆寒盛暑不設課試旣有定式而近來則必於歲末而設行事違一定之規士失三餘之業弱者不免於生病病者或至於難醫此豈非大加軫念處耶更令申飭期於未寒前畢試焉至於童蒙敎官朝家設施意在養正而近來禮部解弛便作冗散無實甚矣臣謂四敎官分屬四學與本學訓導分番遞直常時則訓導敎誨學生敎官聚會童蒙訓迪授業敎授學製時亦令敎官講製童蒙分等施賞則必有實效矣殿下臨御以來凡文武蔭仕之濡滯沈屈者隨時變制曲施疏通者不止一再而近年以來蔭路頗廣仕滿而未試守宰者殆過半百白首殘蔭積仕多年不試一邑是豈臣朝家甄用之意哉且銓家惟循顔私不問才能故侉毗者筮仕未久圖占腴邑恬雅者詞訟屢載不得一擬政注之乖當生民之受困未必不由於是另飭選部初倅未疏通前勿許牽復守宰凡州牧以下皆令遞陞作窠量其久近審其能否循次差遣俾免積薪遺才之歎也且以都雇事言之貿賤賣貴取息要利專出於富漢之手操縱之舞弄之恣意定價價出都雇百物踊貴職由於此貧戶殘民何以聊生耶前後言者非不多矣廟堂之議亦欲必罷而不罷者此無他富漢輩百計圖囑自成一套迄于今民受其害寧不痛歎臣願亟令有司之臣嚴立科條革罷都雇俾有實惠焉近聞各軍門貿米公文下去外邑之後私相賣買一切禁斷甚至於持錢入場市未免空手而歸亦以京貢米言之該廳以錢折給穀留庫中故米價常踊豐凶別無異同雖當平歲民安得一飽哉請令備局行會各道俾無外邑禁買之患仍除貢米代給之弊以爲小民一分之益焉省疏具悉其中不無一二可以申飭者令廟堂回啓稟處爾其勿辭察職
정조 12년
校理沈興永疏曰伏以臣才本疏迂質又庸愚瀛館極選固知其萬萬非據何敢爲晏然兜攬之計而始緣感激恩造間亦怵畏義分玆不免黽勉周行放倒廉隅是豈私義之所敢出也況其幼而失學壯而荒嬉遂因十載蔭路工業蔑如凡在文字全所昧昧非但自知者明抑亦同朝之所知而近於兩次召對猥以倥倥濫廁講討之列而句讀之全不成樣音義之太涉未瑩自有講官以來豈有如臣者乎醜拙畢露其所自取而實莫逃於淵鑑之下矣然而尙靳威罰曲加涵貸牖昏發蒙殆若慈父之迷子而赬面惶汗自分法筵之累蹤安敢以偏荷優異之渥而徒懷幸免之私重犯孤聖恩而損講體之科也臣於此滿心惶愧求死不得則一步金華便成鐵限玆敢忙陳短章徑出禁扃伏乞聖慈察臣之無用許臣之至懇亟降明命以治臣擅離之罪仍命選部勿復檢擬於館銜以肅朝綱以重官方千萬幸甚省疏具悉爾其勿辭察職
정조 12년
戊申十一月初三日辰時上御誠正閣右承旨與下直守令入侍時右承旨李亨元假注書趙台榮記事官李相璜金祖淳原州判官李太源以次進伏訖上曰守令進奏職姓名太源仰奏訖上曰臨坡年事何如綿農亦何如太源曰秋農旣不如初料木綿可謂大無矣上曰大同木一疋價至幾何耶太源曰一疋價殆過三兩故民情擧切遑遑及承代錢之命俱爲歡祝不勝萬幸云矣命亨元宣諭訖命退諸臣以次退出
정조 12년
戊申十一月初三日巳時上御重熙堂左副承旨入侍時左副承旨李祖承記事官金孝建李相璜金祖淳以次進伏訖上曰戶判入侍賤臣承命出與戶曹判書徐有隣偕入進伏上曰關西木先爲上來者何如有隣曰尺短太甚或至數十尺或至十餘尺太不成說矣上曰尺短者使之連尺準一匹尺數後始可分給矣命退諸臣以次退出
정조 12년
戊申十一月初三日未時上御誠正閣同副承旨入侍時同副承旨李洪載假注書趙台榮記事官李相璜金祖淳以次進伏訖上曰問議有司堂上入侍賤臣承命出與戶曹判書徐有隣偕入進伏上曰左承旨入侍出榻敎賤臣承命出傳左承旨李時秀進伏有隣曰臣以關西木價本酌定數爻受置分給衙門發賣後散貸處所還捧後區處便否依下敎就議于領相則以爲關西木品雖曰低下當此木綿極踊貴之時詳定價折半減給恐不免太歇雖以一兩五錢許賣惠於民大矣而一兩一疋旣出特恩又經榜示今不敢更事煩聒受置分給衙門關西庫儲素補外度支戶曹與京兆相爲隣比招集民人事甚便好受置分給等節令度支擧行散貸一款已於日前略陳愚見而取考有司堂上所抄出各衙門錢儲所錄則訓局及守摠兩營本自零星兵曹及禁御兩營有略干留儲而軍兵不虞之備不可不念內司則時遺在爲三千餘兩歲前應下亦在此中不可但以些略言補民庫略有留儲而係是聖上特捐內帑爲備水旱之資則容易遷動尤非可論設令有裕軍門給債自有先朝之飭敎通融散貸尤係非常之特恩俱不可輕議況各處蓄儲如是不敷者乎且貢人則旣有十一萬兩貢價例下自可救弊而貢市一般市民獨漏今此木價錢毋論多少隨其所捧散給六矣廛爲好此旣與度支之請得取用有異移補經費亦近無名散貸市廛限周年還捧後付之有司就三南京畿中年豐穀少處依詳定貿米以爲度支不時之需恐合事宜云故敢此仰達矣上曰依爲之出擧條有隣曰臣以鑄所始役遲速畢鑄後自戶曹每年限幾萬兩以弓角契生銅鑄取當否先鑄新錢先爲行用與否依下敎就議于領相則以爲鑄役之尙未更設由於倭銅之不足而卽聞一萬四千餘斤纔已出來於萊府信蔘停止之後蔘路稍裕被執差勝云已出來者速令運致未出來者鱗次飭貿則庶幾次第入用且三四十萬兩工役多則至三朔少不下二朔餘歲前收殺實無其路云先令鑄所趁歲前限一朔設鑄開春後更始二月望念間期於撤鑄而四十萬兩盡鑄則固好矣如其不然餘數付之戶曹而戶曹本有鑄錢所名色每年限五六萬兩竝與弓角契生銅而開鑄另擇本色郞廳使之監董歲以爲常則經費不無補益泉貨亦足流行至於先鑄新錢行用事字標旣改則若無所拘而終不如一齊行用鑄所須悉此意抄出各衙門所在新舊錢多寡如可以舊錢推移取用則姑待畢鑄一齊行用如不相當終致掣礙則明春開鑄時爲始先爲行用亦無不可竝以此分付鑄所似合事宜云故敢此仰達矣上曰依爲之出擧條命書傳敎曰發賣後散貸一款纔有下敎而都民則發賣後必有一分派及之效貢人則十餘萬兩引等猶可爲解渴至於市民發賣旣不擔當抄戶大未免見漏均是民也得無斑駁乎今日遣備堂問于領相所見別無異同今番發賣所收錢散貸以市民處分給之意分付命退諸臣以次退出
정조 12년
兼都承旨沈豐之藥院直行左承旨李時秀坐右承旨李亨元坐左副承旨李祖承坐直右副承旨尹行元坐同副承旨李敏采坐直假承旨鄭東浚坐李敏輔坐注書金孝建病一員未差假注書李貞運藥院直趙台榮仕直事變假注書申星模仕
정조 12년
李敏采啓曰再明日文禧廟仲朔祭親祭祭文毓祥宮酌獻禮祭文當爲製進藝文提學吳載純卽爲牌招何如傳曰允
정조 12년
傳于李時秀曰軍士房承旨入侍
정조 12년
吏曹堂上前望單子入之參判朴祐源參議李洪載落點
정조 12년
李亨元啓曰吏曹假郞廳來言承旨有闕政事取稟傳曰前望單子入之待下批牌招察任
정조 12년
承旨前望單子入之李敏采落點
정조 12년
以隨駕假承旨望筒傳于李敏采曰假銜豈有年限戶曹參議李敏輔假承旨差下
정조 12년
李敏采啓曰近來守令下直時別監中禁輩食物求覓轉成弊習甚至有遮擁挽執之擧固已可駭而卽聞原州判官李太源下直時有一別監與院隷符同僞着該倅手署成出行下云事未前聞誠極痛駭院隷已自本院各別嚴治而當該別監亦不可不懲治卽爲問名出付該曹從重勘罪何如傳曰前後以掖隷事申飭何如而所犯又如此可謂無奈大抵名以掖隷者近來以飭禁之嚴截除汰之頻數而不得行胸臆之故便作化外之氓可謂誠非細故日前有肅拜事昨日有掌務官事今日又有此擧今之掖隷無異於古之保民自設置前刑曹漢城府吏隷奸僞百出甘爲盜賊之事寧不痛駭乎事旣現發不可不嚴治出付攸司照律各別重治以懲日後肅拜事大關後弊掌務官事渠輩亦人必知從前凶宦輩符同醫官蹊逕通路外朝之舊習則所謂掌務官雖以聽瑩有所來問之事豈敢更言於中官乎此等處一或放過非生道殺人之意該別監白聖奎李禧謙竝令該曹杖一百收贖今日內發配當該司謁亦令攸司決杖收贖放送
정조 12년
以禁府都囚徒傳于李亨元曰李迪爲先遠地定配以爲待用刑究覈之地鄭觀采金載久閔百準曺允精考律勘放李敬一削職放送崔重敎似與自渠意創犯有異査啓旣不得脫空罷職放送李顯福如非首犯以次律勘放
정조 12년
以咸鏡監司狀啓道內各邑遺棄兒等給料數爻開錄事傳于李亨元曰字恤之政在常年猶不可放過況今年本道年事乎典則刊頒曾未數年諸道擧行多不若初此已萬萬可駭至於本道尤宜場念令廟堂嚴飭道伯及御史處俾爲誠心搜得着意接濟況典則事目中行乞兒以十歲爲限只於荒年限麥秋留養事已爲定式觀此狀辭只言遺棄不言行乞何也此意一體申飭行會
정조 12년
李時秀以禮曹言啓曰今十一月初六日毓祥宮酌獻禮親行時自上當有散致齋之禮而正日只隔二日散齋則勢未及依例磨鍊殿下自今日散齋一日於別殿致齋一日於齋殿凡散齋有司不啓刑殺文書致齋惟啓享事諸享官及近侍之官應從升者竝散齋一日於正寖致齋一日於本司陪享百官諸衛之屬各於本司淸齋一宿事知委何如傳曰允
정조 12년
李祖承以吏曹言啓曰今此文禧廟冬享祭親行敎是時執尊以李尙度塡差而時無職名令該曹口傳付軍職何如傳曰允
정조 12년
李敏采以吏曹言啓曰卽接掌藥院牒報則明日擧動時協律郞本院正例以進參而正兪漢謨今已赴燕宜有變通之道云正兪漢謨改差其代口傳擬入之意敢啓傳曰知道
정조 12년
吏曹口傳政事以尹蓍東爲分內醫提調以成穎爲掌樂正
정조 12년
李敏采以承文院官員以都提調意啓曰交易咨文纔已出來矣回咨依例撰出正書安寶後定禁軍騎撥下送于使行所到處使之同爲齎去之地何如傳曰允
정조 12년
李敏采以兵曹言啓曰今此慶熙宮經宿時內外巡邏一依時御所例擧行之意分付何如傳曰允
정조 12년
李敏采以兵曹言啓曰卽接訓鍊院牒報則本院正金燨以前任价川郡守去六月都政除拜本職而上來之際重得風病中路委頓萬無上京之望云實病旣如是過限已至屢月依法典改差何如傳曰允
정조 12년
李敏采以兵曹言啓曰禁軍春秋都試本曹及政府連因有故不得設行矣在前如此之時有仍停都試代行祿試射之例今亦依此擧行何如傳曰允
정조 12년
李敏采以兵曹言啓曰景福宮衛將朴昌烈趙昌簡俱以老病沈重時月之內萬無起動供職之望呈狀乞遞輪番之任不可久曠竝今姑改差何如傳曰允
정조 12년
李敏采以訓鍊都監言啓曰今十一月初五日慶熙宮擧動時依兵曹節目金虎門軍五十名弘化門軍五十名南營馬兵二十五名廣智營軍二十五名北營標下軍二十名各其將官率領臨時移直於慶熙宮內外直所巡邏等節依例擧行而金虎門軍五十名中三十名挾輦將官率領侍衛解嚴後入直崇義門則永肅門局出身二十二人依定式除出局別將率領移直還宮後各還本處而竝待標信擧行廣智營軍二十五名出用則宮墻頹落處巡察及巡邏無以分排以新營守直軍推移行巡之意敢啓傳曰知道局出身入直置之可也
정조 12년
李敏采以御營廳言啓曰今此慶熙宮擧動時內外入直及巡邏等節一依時御所例擧行事自兵曹草記矣東營入直騎士十五人及鄕軍三十名集春營入直鄕軍二十五名竝待標信除出各該將官率領分直於東營北二營宮墻外巡邏等節依時御所例擧行之意敢啓傳曰知道
정조 12년
李敏采以義禁府言啓曰時囚罪人李迪爲先遠地定配以爲待用刑究覈之地保放罪人鄭觀采金載久閔百準曺允精等考律勘放李敬一削職放送崔重敎罷職放送李顯福如非首犯以次律勘放事命下矣李敬一削職放送崔重敎罷職放送而李迪慶尙道昆陽郡遠地定配以傳旨內辭意具罪目依例發遣府書吏押送配所待用刑拿來究覈李顯福旣非首犯云以次律黃海道松禾縣維安驛徒三年定配而以傳旨內辭意具罪目依例發遣府書吏押送配所鄭觀采傳旨內四月間聞黃海兵營有步品良馴之馬卽爲發關上來步品則良馴而一耳見割御乘初非可議而邊用則優如捨之可惜仍爲備立至於割耳事妄意此馬鄭觀采亦必貿得於他處未知割耳之的在觀采之手又未知的在關文承覽之後故姑置勿論矣今則人言旣發至登於臺章事體所在不可不査問嚴處令該府拿覈照律重勘黃海監司李敬倫査啓內當初割耳今屬李潤度而太僕關文到付在於今年四月二十三日而適其時馬有蹇病五月初十日始爲上送云矣割耳一款雖云脫空厩馬事體何等嚴重而關文旣到之後稱有馬病不卽上送者揆以道理極爲駭然罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣鄭觀采杖八十收贖奪告身三等放送閔百準曺允精金載久等傳旨內本廳各樣稅納所關不輕國家經用專靠於此則固當謹其出入毋或虧欠而比年以來初不隨到隨捧卽出尺文留置外庫經年閱月一任等牌輩之自歸囊橐恣意幻弄其逋負殆過數萬今始摘發尙未準捧許多歲入之公貨反歸此輩之私用者事之驚駭莫此爲甚非徒不能禁飭乃反私自貸用傳說喧騰事涉擅弄照律重勘罪取考律文則大明律不應爲條有曰凡不應得爲而爲之事理重者杖八十私借錢糧條有曰凡監臨主守係官錢糧私自借用者竝計贓以監守自盜論監守自盜贓五貫以上杖一百七貫五百文以上杖六十徒一年十貫杖七十徒一年半名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣閔百準貸用錢六十兩曺允精貸用錢八十兩金載久貸用錢一百兩云閔百準從重論杖一百收贖告身盡行追奪放送曺允精從重論杖六十收贖告身盡行追奪忠淸道鎭川縣長楊驛徒一年定配金載久從重論杖七十收贖告身盡行追奪忠淸道新昌縣昌德驛徒一年半定配而竝以傳旨內辭意具罪目依例發遣府羅將押送于各其配所何如傳曰允如有功議各減一等
정조 12년
李敏采以義禁府言啓曰李顯福黃海道松禾縣維陽驛徒三年定配鄭觀采杖八十收贖奪告身三等閔百準杖一百收贖告身盡行追奪曺允精杖六十收贖告身盡行追奪忠淸道鎭川縣長楊驛徒一年定配金載久杖七十收贖告身盡行追奪忠淸道新昌縣昌德驛徒一年半定配事照律草記批旨內如有功議各減一等事命下矣李顯福祖行儉揚武原從功臣云功減一等徒二年半定配鄭觀采曾祖纘述揚武原從功臣云功減一等杖七十收贖奪告身二等閔百準曾祖維重保社原從功臣驪陽府院君曾孫云功議各減一等杖八十收贖奪告身三等曺允精父命敎揚武原從功臣永安尉異姓五寸親云功議各減一等加杖減徒杖九十收贖奪告身四等金載久高祖弘錫寧國原從功臣延興府院君六寸親云功議各減一等加杖減徒杖一百收贖告身盡行追奪之意敢啓傳曰知道
정조 12년
副司直鄭昌順疏曰伏以臣向叨銓地怵迫嚴命微諒莫守尤悔日積世路難平嘖言時聞憂在僨轅懼甚集木果因臺通一事遂致人言三至罪著昏謬罰止遞免雖荷庇覆之洪私益切愧悚之微忱伊時事狀已悉問啓之辭無容架疊重煩崇高之聽而銓家通擬之規雖重三銓可否停當之議專在長僚則凡有咎責臣實爲首而今使參聞之末僚獨被郵罰乃以主事之首席倖逭重勘在古人罪則歸己之義不但有愧以朝家政懋綜核之道亦恐有乖臣方跧伏私次恭俟嚴譴又以朴柱遇之臺望重速憲臣之論斥而考諸政案初無刊拔之事則自是舊望何謂重通聞其鳴冤本無醜正之論則聖世錮人何故及嗣自有公眼不必多辨最是亞堂自明之疏實多私心滋惑之端而此皆如臣無似猥玷長席聲望無素忱信未孚不能調劑酸醎之致臣固自訟何暇尤人一則臣罪二則臣罪罪之不加爵之反縻日昨宿衛之除乃在訟愆之際廟所親祭鑾蹕將戒陪扈義重駿奔誠切而情蹤轉蹙進身無路伏地兢惶尤增罪死伏乞聖明亟勘臣前後辜犯以謝衆怒仍削臣兼管諸任以靖私義答曰省疏具悉卿其勿辭行公
정조 12년
京畿監司趙鼎鎭疏曰伏以仲冬之月文禧廟享禮親行有命聖情疚傷益復何堪寒宵勞動必將有損跡阻陪班下懷徒切臣得伏見執義朴長卨疏本及避辭以臣向來一疏聲罪峻嚴責臣言之不早謂臣心之有怵律以傷風斥以貽羞何其言之不諒人也念臣爲人至闇見事不明未先知幾晩始有言此臣前疏所以引古人而自訟者也以此罪臣臣所不辭大論方張之時職在言責不容不言臣則斷以公義信心直行事非常有跡涉唐突人言之來何足爲異而若其怵畏禍福計較利害非臣之情也噫臣以狼狽之蹤荷剪拂之私銓望則旣拔而還復藩任則匪材而濫授殫竭奔走雖非盡分淟涊盤礴殆若饕榮儻來臺評亦云晩矣而身居宣風之地罪著傷風之目辜負恩造玷累治化撫躬慙悼生不如死臣方引義廢衙祗俟譴何抗顔居藩非所可論公務抛却今爲屢日重任瘝曠又添一罪玆不得不冒具文字略暴危懇伏乞聖慈天地父母哀臣憐臣先將藩職亟行鐫改仍命刊臣朝籍勘臣辜犯以謝臺議以敦治敎千萬泣祝臣無任瀝血祈懇之至以京畿監司趙鼎鎭上疏傳于李祖承曰事勢情地人孰不恕之未卽先發由於趦趄入臺後言亦由畏愼此人此擧寧有雌黃乎人言之近於吹覓已深斥之況別無指名之指的者乎到今更事引義至於廢衙揆以道理事體萬萬未安此上疏還下送此後更以引義二字煩徹當別樣重勘以此嚴飭上疏捧納承旨推考
정조 12년
戊申十一月初四日辰時上御重熙堂軍士房承旨入侍時右承旨李亨元假注書趙台榮記事官李相璜金祖淳以次進伏訖上以香室初六日文禧廟仲朔祭傳香單子命書傳敎曰再明日毓祥宮酌獻禮依前年例爲之明日當詣慶熙宮親行仲朔祭以此分付百官行禮置之隨駕則六曹堂郞各一員爲之又命書傳敎曰明日動駕時別雲劍外侍衛皆以入直爲之雲寶劍置之以西營東營軍爲先後廂訓將都領禁軍此闕入直五十人先詣直所事分付挾輦軍以金虎門軍三十名爲之事分付日寒若此出番軍切勿出用慶熙宮入直以此闕內外營軍折半除出臨時移直事亦爲分付又命書傳敎曰明日動駕時槍劍軍置之上曰局別將扈衛軍官等亦勿隨駕事分付命退承史以次退出
정조 12년
戊申十一月初四日午時上御重熙堂左副承旨入侍時左副承旨李祖承記事官金孝建尹行任金祖淳以次進伏訖上命書傳敎曰吏曹參判參議前望單子入之出榻敎上曰明日動駕兵曹節目修正以入事分付賤臣承命出傳上曰日寒乍劇明日軍兵之徹夜者當有呵凍之歎皆以入直從最小例磨鍊以入事分付又命書傳敎曰今因言端思之纔命不祧新造祠版寧遠伯奉祀孫李萱父子因事皆落仕聞其家貧不能自存云豈不矜悶乎內外之職任緊歇輕重自異李萱聞已節飮其心可取光遇則可謂眚災勅庫所關至嚴雖難全釋亦豈無霑祿之道萱則特爲給牒軍門將官卽日作窠擬入光遇則敍用令該曹待窠先卽復職造版後尙未致祭遣禮官當致祭祭文亦當製下以此分付命退諸臣以此退出
정조 12년
戊申十一月初四日未時上御誠正閣假承旨入侍時假承旨李敏輔假注書趙台榮記事官李相璜金祖淳以次進伏訖上曰原州判官今已下去乎敏輔曰今日果發行矣上曰承旨容貌比前差勝矣寢睡近果何如敏輔曰睡至達宵矣上曰近見奉朝賀趙暾乎敏輔曰十餘日前果往見則以爲好在云矣命退承史以次退去
정조 12년
兼都承旨沈豐之藥院直行左承旨李時秀齋宿右承旨李亨元齋直左副承旨李祖承齋宿右副承旨尹行元藥院直同副承旨李敏采齋直假承旨鄭東浚齋宿李敏輔齋宿注書金孝建病一員未差假注書李貞運藥院直趙台榮齋直事變假注書申星模守宮直
정조 12년
詣孝昌廟入齋室後內閣政院玉堂藥房朝廷二品以上六曹堂上口傳問安答曰知道
정조 12년
還慶熙宮後內閣政院玉堂藥房口傳問安答曰知道
정조 12년
李時秀啓曰今日大駕詣慶熙宮後王大妃殿惠慶宮問安何承旨進去乎敢稟傳曰假承旨李敏輔進去
정조 12년
李亨元啓曰備邊司郞廳來言今日賓廳日次而動駕相値不得來會云矣敢啓傳曰知道
정조 12년
李亨元啓曰司僕內乘來言捲窓毛帳取稟傳曰捲三窓
정조 12년
傳于李亨元曰待下敎只入外辦
정조 12년
傳于李亨元曰侍衛軍兵毛具
정조 12년
李時秀啓曰今日王大妃殿惠慶宮夕問安何承旨進去乎敢稟傳曰同副承旨進去
정조 12년
李敏采啓曰臣以王大妃殿惠慶宮夕問安進去下直之意敢啓傳曰知道
정조 12년
李時秀啓曰明日王大妃殿惠慶宮朝問安何承旨進去乎敢稟傳曰同副承旨進去
정조 12년
李亨元啓曰入直將官軍兵旣有分半出用之命則率領將官亦當以入直中推移率領而訓鍊都監以出番將官率領事關紀律不可無警該營大將從重推考何如傳曰允
정조 12년
李亨元以兵曹言啓曰今此慶熙宮經宿時興元門北邊宮墻二間許又一間許武德門西邊二間許頹圮樹柵處當爲軍兵把守矣令各該營入直軍中隨其字內量宜定送嚴加守直之意分付何如傳曰允
정조 12년
李亨元以訓鍊都監言啓曰今此慶熙宮經宿時因兵曹草記武德門西邊宮墻二間許頹圮樹柵處西營入直軍八名將校一人率領嚴加守直而本處入直軍二十五名內八名以把守除出則宮墻外巡邏無以分排以新營守直軍推移行巡之意敢啓傳曰知道
정조 12년
戊申十一月初五日卯時上詣慶熙宮擧動入侍時行左承旨李時秀右承旨李亨元左副承旨李祖承同副承旨李敏采假承旨鄭東浚李敏輔記事官金孝建假注書趙台榮記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修待敎尹行任以次隨駕上具翼善冠衮龍袍乘輿出協陽門藥房都提調金熤提調沈豐之副提調尹行元進前奏曰日寒漸劇此時動駕聖體若何上曰一樣矣卿等留在本院也降輿乘轎出敦化門詣鐘閣前路上曰漢城判尹率貢市民人進前如有弊瘼之書來者使之呈納也漢城判尹徐有防進前奏曰貢人未及齊會弊瘼亦未有書來云矣上曰然則卿率此民人來待于慶熙宮可也駕入興化門由廣達門入興泰門入內諸臣退出
정조 12년
戊申十一月初五日辰時上御興政堂左副承旨入侍時左副承旨李祖承假注書趙台榮記事官尹行任金祖淳以次進伏訖上命書傳敎曰昨日過宮禫今番植木後亦未臨視食後當臨孝昌墓承史時服隨駕路由敦義門道路切勿修治假家亦勿毁撤此乃仰遵懿昭墓擧動之例此後由敦義門墓所擧動時皆依此爲之一以遵故事一以除民弊事分付漢城府百官隨駕及祗迎竝置之只大臣六曹堂上各一員隨駕上曰侍衛別雲劍外只入直磨鍊軍兵以興化門入直軍五十名爲先後廂餘竝各留直所城外屛門把守置之出榻敎上曰判尹如未及來待右尹入侍事分付賤臣承命出與右尹徐鼎修偕入進伏上曰卿先卽出去看審道路路上假家無或毁撤事分付命退諸臣以次退出
정조 12년
戊申十一月初五日辰時上詣孝昌墓擧動入侍時行左承旨李時秀右承旨李亨元左副承旨李祖承同副承旨李敏采假承旨鄭東浚李敏輔記事官金孝建假注書趙台榮記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修待敎尹行任以次隨駕上具戎服乘輿出廣達門降輿乘轎出興化門由敦義門詣孝昌墓齋室降轎御齋室少頃乘輿臨孝昌墓行奠酌禮如儀命左議政李性源行望燎禮仍詣宜嬪墓行奠酌禮還御齋室命書榻敎曰今日還宮時嚴時刻置之待下敎只入外辦又命書榻敎曰兩墓守僕以下及守護軍依例施賞上曰京畿監司入侍賤臣承命出與京畿監司趙鼎鎭偕入進伏上曰卿之一番辭疏無或爲怪而至於所引太過矣鼎鎭曰終始生成之澤偏及臣身無容更達而旣被傷風敎之目則何敢晏然於旬宣之任乎上曰在卿非同堂之親有何傷於風敎乎更勿爲引也命鼎鎭先退上曰還宮後朝廷問安勿爲之出榻敎命書傳敎曰朝廷問安旣命停之今夜行祭時明日行禮時只東西班隨駕堂郞參班事分付命書榻敎曰明日親祭罷後朝廷問安及經宿問安竝勿爲之少頃乘輿出齋室降輿乘轎進發由敦義門入興化門入廣達門還內諸臣退出
정조 12년
戊申十一月初五日申時上御興正堂左副承旨入侍時左副承旨李祖承假注書趙台榮記事官尹行任金祖淳以次進伏訖上曰漢城判尹推考出榻敎上曰貢市人所懷持來賤臣承命出持入命書傳敎曰今番詢瘼意專在於爲市民貢人特第二件事旣聞之後豈可循例回啓乎大抵綿荒錢荒爲都民切痼之瘼木綿則予之本意必欲減價給廛要令派及而廟議不一惟一備堂外皆從抄戶之議予則曰給廛亦豈不派及且如是然後體面正大若論其奸弊則抄戶分給亦無是弊乎然今則遂事不必追提而朝家於市民設疑則極矣況貢市人不入於抄戶中云貢人已引等猶可說也市民之發賣錢散貸何異鳥足血此所以爲市民矜悶不已者且今詢瘼亦不如願善決市民等豈無向隅之歎以其所呈弊瘼卽令有司堂上往問于大臣入侍稟處其中立廛所訟事最合商量毛衣匠相訟年前已有處分而紬廛相訟不難決也則該堂之不有該署明決如是翻案誠莫曉也百廛雖不顧藉此一廛不可無別般軫念立之一字本自有諺如欲顧名思義先救本廛之弊次及他廛可也本訟今日內爲先決給廟堂以復舊富饒之策還宮後卽爲草記稟處貢物引等上下雖有下敎觀於所籲特以今三朔內無堂下之需似有未霑一視之澤此等之類宜令戶惠廳加一等分給事分付命退諸臣以次退出
정조 12년
戊申十一月初五日初更上御興泰門同副承旨與貢市堂上漢城判尹入侍時同副承旨李敏采記事官金孝建李相璜金祖淳貢市堂上李在簡漢城判尹徐有防以次進伏訖上曰立廛市民使之入來聽傳敎市民等俯伏殿庭上命在簡諭市民等曰今番關西木發賣朝家則欲給廛人使之定價發賣矣廟議以爲抄戶勝於給廛已爲停當今雖不可更張而廛人則因此失利此已可念而至於立廛設置在於百廛之首諺稱與國家偕立顧名思義尤當軫念而汝等之廛近甚凋殘中明紬皁色又爲失利於毛衣匠云年前毛物之決給毛匠係是軍門故雖決給於毛匠而因貸關西銀子以爲生息補用之資矣今又失造色之利於毛匠萬萬不成說此後則造色等物毛匠輩若又亂賣依亂廛例捉納京兆則當以法治之以此知悉所貸銀子年限已滿云限十年加貸則於汝輩爲蒙利之道乎市民等齊聲奏曰聖念及此惶感不知仰奏矣上又命在簡問市民曰貸銀之外又有所益於汝等之事無以爲難詳細仰陳可也在簡傳命後還奏曰市民等以爲加貸銀子已蒙罔極之恩德更無可以仰請之事云矣命在簡率市民出去命退諸臣以次退出
정조 12년
戊申十一月初五日四更上臨文禧廟親行仲朔大祭入侍時行左承旨李時秀右承旨李亨元左副承旨李祖承假承旨鄭東浚李敏輔記事官金孝建假注書趙台榮記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修待敎尹行任以次侍立上詣神位前三上香執酌奠酌行祭如儀訖通禮告禮畢諸臣以次退出
정조 12년
兼都承旨沈豐之坐行左承旨李時秀坐右承旨李亨元坐直左副承旨李祖承坐右副承旨尹行元藥院直同副承旨李敏采坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
上詣毓祥宮義烈宮酌獻禮罷後內閣政院玉堂藥房口傳問安答曰知道
정조 12년
李敏采啓曰臣以王大妃殿惠慶宮問安進去下直之意敢啓傳曰知道
정조 12년
李敏采啓曰大司憲金載順執義朴長卨掌令任希遠持平趙恒鎭呈辭掌令趙貞相陳疏留院持平柳星漢未署經監察茶時之意敢啓傳曰知道
정조 12년
李亨元啓曰司僕寺內乘來言捲簾毛帳取稟傳曰捲三面
정조 12년
李敏采啓曰吏曹判書宋載經參判朴祐源參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 12년
傳于李敏采曰吏曹參議疏批已下更爲牌招
정조 12년
李亨元啓曰軍門將官之受點入直係是宿衛事體至重而都監哨官趙常翼連以有頉懸入矣今日番單子循例書入至於受點故査問於該營有頉則如前而以無頉省記者事關紀律極爲駭然原單子使之改修正以入而當該大將常時不能檢飭之失不可無警從重推考兵曹之矇然修正亦甚未安入直堂郞推考警責何如傳曰允將官番次皆有次第故點下時偶或越點疊點則使該營須卽來稟以待處分曾有定式龍虎營則其後果提稟而今日訓局番單子有受點之人而亦不卽來稟可謂兩罪俱發該營大將越俸一等
정조 12년
以吏曹參議李洪載牌不進罷職傳旨傳于李敏采曰只推更爲牌招
정조 12년
以李東馨囚單子傳于李敏采曰保放
정조 12년
以次知中官金明佑拿處傳旨傳于李亨元曰莫重進膳使守直中官替行萬萬駭然不可拿處而止以罷職捧傳旨
정조 12년
李亨元以兵曹言啓曰依下敎侍衛禁軍及武藝別監內吹兼內吹近仗軍士等處設粥分饋之意敢啓傳曰知道
정조 12년
李亨元以兵曹言啓曰羽林衛將李喆純老父身病猝重勢難離捨供職呈狀乞遞宿衛領軍之將不可久曠今姑改差何如傳曰允
정조 12년
李享元以兵曹言啓曰宣傳官李儒敬時帶別軍職薦會當前職務相妨勢難兩處供職呈狀乞遞宣傳官之任今姑政差何如傳曰允
정조 12년
李亨元以訓鍊都監言啓曰依下敎內外入直將官軍兵及兼內吹等處設粥分饋之意敢啓傳曰知道
정조 12년
李亨元以禁衛營言啓曰依下敎隨駕本營兼內吹及延和門南營入直軍兵等處設粥分饋之意敢啓傳曰知道
정조 12년
李亨元以禁衛營言啓曰依下敎景福宮北墻外本營別禁松將卒自今日撤罷之意敢啓傳曰知道
정조 12년
李亨元以御營廳言啓曰依下敎兼內吹及北二營東營入直將官軍兵等處設粥分饋之意敢啓傳曰知道
정조 12년
李亨元以御營廳言啓曰依下敎景福宮墻外本廳日次定送禁松將卒撤罷之意敢啓傳曰知道
정조 12년
文禧廟仲朔祭親行敎是時亞獻官左議政李性源終獻官右議政蔡濟恭贊禮禮曹判書李在簡典祀官奉常正李壽咸執禮副司果李書九執尊副司果李尙度大祝待敎尹行任祝史副修撰金啓洛齋郞正言鄭來百爵洗位二禮曹正郞鄭㝡成李鎭宅亞終所盥洗位兵曹正郞尹之鉉贊者二引儀崔珽金東覽謁者二引儀成元柱假引儀申大復贊引二假引儀李英孝吳持常祭監監察許策朴喆源
정조 12년
吏曹參議李洪載疏曰伏以臣本以庸下之姿偏荷陶鑄之澤淸班要津兜攬殆遍戴貂頂玉遽然廁下大夫之列矣雖使才諝學識稍可堪承者當之猶宜逡巡退縮以驟升爲懼誤恩爲愧而況臣之無似非徒自知蔑蔑出入前席亦已屢矣醜拙本末寧有一毫見逃於聖鑑之下哉猶且湔滌愈勤寵遇益摯至於三銓新命此豈臣夢想之所到也人器不稱姑舍不論得解郞官纔過數朔復忝銓堂殆若古之名碩不次晉用者然臣雖欲貪恩饕榮據若固有而其於亟走顚躓勢所必至冥行僨敗理固無疑終負簡拔之渥厚招嗤點之來何哉此臣所以死不敢爲冒進之計也噫辨別賢邪黜陟臧否對揚恢蕩之化贊成嘉靖之治者其任專在於銓官而若其激揚之責元無長亞之別則是豈昏謬如臣所可擬議者哉然此猶屬飾讓例套臣之自來情勢前此屢煩呼號輒被嚴敎到今更提極知惶悚而恩寵之去益隆重爵秩之去益淸要在臣尤豈不爲招殃促禍之道乎念之及此心骨俱驚反復思惟進身無路召牌儼臨坐犯違傲臣罪至此益無所逭玆敢略陳短章仰暴衷曲伏乞天地父母諒臣至懇將臣新授職名亟賜鐫改仍治臣逋慢之罪以肅朝綱以安私分千萬幸甚省疏具悉爾其勿辭察職
정조 12년
獻納成德雨疏曰伏以月建陽生運屆泰來彌月之慶指日以待帀域顒祝大小惟均仍伏念臣阿睹宿疾已成隆痼前後除拜一未承膺悚蹙之私已悉於年前辭疏不但通朝之所共知抑亦聖明之所俯燭春初館職之黽勉一肅非以昔疾之今愈蓋欲微分之粗伸伊後宣諡之行掌試之任義在往役誠切奔奏擔輿來往殆五千餘里矣溽暑外爍勞熱內熾膜瞖復盛眵疼轉劇今則左視遂廢右目亦眊兼以偏頭之症受風闖發閱月叫苦不省人事近日以來府垣除旨乍遞旋辱揆以義分固宜竭蹶而病狀如右尙未出肅伏枕惶蹙如負大何此際憲疏以向來韓宗纘差祭事論臣持臣遣辭甚峻臣實瞿然莫知其所以也蓋當仲秋之月文廟社稷陵殿諸享文官應差其數甚多臣於行役之暇初當是事抄出在京無故從前見差之人分排報府而韓宗纘名在從案前後差享非一非再且其族人之通文籍者亦有二人而文廟享官未嘗有礙故臣亦按例分差初非有心今此臺言實是意慮之所不到也若曰病昏生疎不能審擇則臣當受以爲過而其曰惟恐不及必差乃已有若臣心有顧惜必立己見者然臣與宗纘聲聞不及則有甚關緊而必欲見差如臺臣之言耶臣固不欲與之較辨而職在臺地名登白簡滿心慙恧無地自措官職去就尤無可論噫時序易邁仲冬又屆文禧廟享事親行有命栗園寒日法駕遠勞而臣以雷肆舊僚職忝法從蟄在床玆跡阻陪扈有臣如此生不如死賤疾沈淹如在昏霧數行辭章末由自力今始收召精思略暴情病伏乞聖慈俯賜鑑諒亟削臣本兼諸職以謝人言以靖私義焉噫以臣所遭固不敢以言職自居而懲討大論夫人可言且臣向隨賓僚之末粗效沐浴之義而忱誠未孚讎賊自如今當文字之猥陳豈以煩縷而終默嘻噫痛矣誅逆而未破窩窟治獄而未覈根柢自丙丁至于今實爲難言之憂不測之慮而三司故紙殆積公車二字例批便成文具至於窮凶極憯之若醫若媼元惡巨慝之曰宇曰偉眞贜畢彰斷案已成而尙逭當律毛髮不傷只施薄竄首領猶存此實擧國臣民沬血飮泣如不欲生者也惟彼四凶之千罪萬惡國人知之諸大夫言之臣不暇更事掇拾徒貽煩聒而試以天德王道論之春生秋殺四時之所以成功也仁喣義斷聖人之所以成化也若或當殺而不殺則生物不得遂焉當斷而不斷則仁道無以行焉慈聖十行之敎半夜誕降則此賊之罪其可不殺乎臣子一天之冤三年未洩則此逆之案其可不斷乎竊瞷我聖上睿知邃學卓絶百王天人精微之際靡不洞究事物酬接之間莫或遺漏而獨於懲討一事惟務姑息尙靳允兪使義理益晦而倫彝不明此所以不能無憾於天地之大也嗚呼無情之日月如流有限之禮制已訖以春秋不書葬之義言之旣葬而祥旣祥而禫蹉過今朔此歲又將盡矣而凶醫則移置善地妖媼則任渠自在顧瞻他日鞫庭結案之賊書貨潛通隱憂無窮不滿邦慶文書有證之逆籬棘不加防守太疎三尺之典憲無時可伸一國之悲惋與歲俱深嘻噫此何事也伏願殿下穆然深思赫然夬斷亟允三司諸請以洩冤憤以昭倫綱不勝幸甚省疏具悉旣非新除又非久枳則陳談懲討不但有違飭禁如此辭職尾謄數行又萬萬未安爾則罷職
정조 12년
掌令趙貞相疏曰伏以陽復不遠邦籙維新臣民顒祝此時尤切仍伏念臣愚魯癡鈍百無一能僥倖一第二十六年狗馬賤齒六十有三到今耳目昏聵手足蹇滯屛伏窮廬萬念都灰有時從遊於扶杖聽詔之列歌詠聖德庶終餘生迺者千萬夢想之外特地恩榮有隕自天頃伏奉薇垣除旨今又承柏府新命華誥聯翩闔門驚感未知糞土賤臣何以得此於聖明也臣百拜隕越莫省措躬之所也分義所在不暇他顧章皇出肅粗伸叩謝之忱而第念淸朝耳目之任如非年少聰明剛方正直之人不可苟充而備數也決矣況如臣之譾劣昏聵卽一聾瞽出言論事非所可論謄傳古紙亦難勝任畢竟貽羞搢紳汚辱淸朝而已不能則止亦是事君之義臣安敢爲飾讓祈免之語哉玆敢不避瀆撓之罪冒控難冒之實伏乞聖慈特垂諒察亟許遞改以安賤分焉嗚呼沬血之義賢愚同情必討之請不敢後人玆於乞免之章不顧贅陳之嫌伏惟省察焉噫唐堯之世亦有四凶亂逆之徒何代無之而未有如今日世變之層生疊出經年閱歲廓淸無期者也伏惟我殿下誕承丕緖亶聰有臨于今十三年于玆矣粵自代聽之時沮遏之賊無非王室至親伊後臨御之日梟獍之徒俱是喬木世家臣每中夜思惟心骨俱寒天日高懸鬼魅莫或遁情太阿在手醜類宜卽盡殲第伏見包容之德失於太寬安側之念欠於剛克凶如鄭妻假息內地逆如德能只誅其身其他元惡大憝雖或伏法妖腰亂領尙逭典刑甚至於不滿邦慶之凶偉偃息海島未就金木之誅已爲輸款之妖宇通書京洛恣行跳踉之習乳媼之置而不問逆楫之移配善地俱是失刑之大者窮覈無期一味伈俔三尺之王章莫伸八域之冤憤益深伏願我殿下差待用刑之日廓揮乾斷亟允前後三司之請以洩神人之憤焉噫世道益下人心日溺只知利害不知義理以此施措何事不病而目下弊源科目爲最繼述之法明經之制最初設置之意夫豈徒然士子進身之方國家用人之道亶由於此以祖宗盛際言之名臣碩輔皆從此出磊落相望煥然可記而奈之何近世科臼之中發身之人以今視昔不啻天淵此其故何哉洪勻賦與本自不貧聰明才智代不乏人則古家世族凡民俊秀亦豈或古有而今無哉惟在培養成就之如何耳大抵人生幼少之時知覺未著先以義理之文耳提面命誘掖將勸所講者事君事親之道所讀者入孝出悌之訓習慣自然根本旣立然後從事於科臼中文字不取浮華專尙理趣挽回之機未必不在於此矣臣穉少時聞父兄長老之言則中古以前每當試圍爲士者如射者之不怨勝己主試者如銓衡不失錙銖科榜未出之前預占誰某之可捷及其坼號一如公議魚目不混於良玉駑駘不參於駿乘夫如是則躁竸之風何從而生冒眞之患不令而自止矣今也不然上自國都以及遐陬敎兒之方不過風花雪月訓子之語擧皆富貴功名蒙騃之時聞見如是成壯之後樹立何責是以廉防倒置躁進成習內而陞庠外而州試衆僞冒眞請托公行裒然選首者多非三餘讀書之人主張試院者巧作四色分排之術發軔之初擧措若是登庸之後成效何望況乎三年大比之科法意尤重書取楷畫文取實材苟非自寫自製之人不許入場挽近以來無論文筆有無唯以觀光爲主鄕曲蠢愚之徒或爲閭里之觀瞻五部閑遊之類或爲所親之隨從爭誇氣力自稱先登試門一開驟如風雨向來秋圍士子之多數致命專由於此臣愚賤慮以爲此習不革日後之弊有不可言然而設科之規流來已久亦不可因噎而廢食挽淳之期亶在於培養根本此是今日急先務也恭惟我先大王深戒士習之漸淆特軫古道之挽回斷自宸衷創立講規小科則以小學應講大科則以三經中自願應講法式一定士皆勤苦父敎兄勉家誦戶讀只緣廷議之多端行之未久仍又寢格此豈我先大王本意也哉以今番禁髢一事觀之先大王行之我殿下繼之十行纔頒四方風動趨奢之習一朝痛革昭儉之化百世可傳帀域臣民孰不欽誦顧此講規亦係我殿下繼述中一事伏願殿下深加睿量下詢廟堂繼以行之是臣區區之望也噫臺閣去就關係不輕其不可放倒也明矣凡避嫌之規承退待之批然後始歸私次不特法例卽然揆以處義固當如此日昨執義朴長卨之詣臺陳避也所下批旨明見肺肝嚴如霜雪不賜退待二字則在臺臣道理雖至多日固當惶愧悶蹙坐在臺廳恭俟發落而乃反不爲前導潛出禁門如許臺體古所未聞不可以喉院例推而止臣謂朴長卨亟施削職之典宜矣省疏具悉首陳事勿煩科講事非不曰好矣前此旣行旋寢不止一再所以持難每在於此矣朴長卨事似因生疎格例則掃地依施爾其勿辭察職
정조 12년
戊申十一月初六日辰時上詣毓祥宮擧動入侍時行左承旨李時秀右承旨李亨元左副承旨李祖承同副承旨李敏采假承旨鄭東浚李敏輔記事官金孝建假注書趙台榮記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修待敎尹行任以次隨駕上具翼善冠衮龍袍乘輿出廣達門降輿乘輦出興化門詣毓祥宮大門外降輦乘輿入宮門命書駕前下敎曰奉安閣展拜時參班諸臣依例行禮延祜宮義烈宮展拜時百官行禮置之降輿就板位行再拜禮入神門就板位行再拜禮詣神位前三上香執酌獻酌降復位行再拜禮復行再拜禮詣奉安閣就板位行四拜禮入閣內奉審出門外命書傳敎曰諸司預備上乘輿由東挾門詣延祜宮降輿入神門就板位行再拜禮詣神位前三上香執酌獻酌訖出宮門乘輿仍詣義烈宮降輿入神門就板位行再拜禮還御齋室少頃乘輿出宮門上曰當該次知中官拿處出駕前下敎命書駕前下敎曰當該領軍大將推考駕後宣傳官拿處降輿乘輦進發至彰義宮前路降輦步過復乘輦敎曰左承旨詣藏譜閣懿昭廟奉審以來駕詣敦化門外命出標信解嚴入協陽門還內諸臣以次退出
정조 12년
戊申十一月初六日未時上御重熙堂左副承旨入侍時左副承旨李祖承假注書趙台榮記事官尹行任金祖淳以次進伏訖上曰王大妃殿進御一錢重人蔘粟米飮依前方自明日一貼式煎入出榻敎命書傳敎曰當該承旨推考又命書傳敎曰嶺南穀多邑民弊殆甚於穀少問于廟堂詢及營邑使之從便移貿意在爲民而若使詳定本價不及於民間則是何異奪取吾民口吻中物手犯之罪尙何言哉而雖以吏緣爲奸言之苟能嚴畏朝禁實心致察寧有是弊乎況於初査時不卽自看以致道伯之摘發由前由後節節駭然觀此嶺伯狀啓機張則雖已後時名以自首固城則雖非手犯身是法從俱不可拿處薄勘而止兩邑守令爲先削職禁錮一年至於金海當初差遣旣因拔例擇差渠宜圖報之不暇而無論眞箇防役眞箇吏奸違法之事矇眛之失可謂兩罪俱發又如作錢立本前此朝令何等申嚴而現發如此謬例有無豈或區別該府使羅忠佐卽其地定配一以嚴法禁一以謝嶺民關西穀多邑近亦有減價作錢之擧其在反隅之義宜有先事之飭令廟堂措辭嚴飭使實惠下究又命書傳敎曰李提督家致祭纔有下敎召問其孫斗屋升庭可知不蔽風雨受祭之苟艱姑勿論我朝功臣猶且賜第況提督之功之績軒天地較日月而使藏主無所豈非大是欠事尹忠貞節士也先朝猶命贖還其等且況提督家體貌乎令該曹購給一等仍令主家建屋藏主亦令量給物力事分付以示朝家記感之意購給後受祭日字草記事一體分付又命書傳敎曰守令多窠政官牌招開政命退諸臣以次退出
정조 12년
兼都承旨沈豐之坐行左承旨李時秀坐右承旨李亨元坐左副承旨李祖承坐直右副承旨尹行元藥院直同副承旨李敏采坐直注書金孝建病一員未差假注書李貞運藥院直趙台榮仕直事變假注書申星模仕
정조 12년
王大妃殿惠慶宮中宮殿內閣政院玉堂藥房口傳問安答曰知道
정조 12년
藥房都提調臣金熤提調臣沈豐之副提調臣尹行元啓曰侵早動駕當寒臨廟離次經宿躬行廟享追先興慕拜宮展禮伏未審夜間聖體若何連日勞動之餘不瑕有所損寢睡水剌之節亦何如今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 12년
李敏采啓曰來十一日朝參日次矣敢稟傳曰停
정조 12년
李時秀啓曰來十一日輪對日次矣敢稟傳曰爲之
정조 12년
李時秀啓曰開政之命已至經宿尙不擧行誠極未安吏曹判書宋載經參判朴祐源更卽牌招參議李洪載罷職傳旨旣有勿施之命一體牌招何如傳曰允
정조 12년
備忘記濟州牧使李喆模下直長弓一張長箭一部片箭一部筒兒一箇賜給
정조 12년
傳于李敏采曰同副承旨與來待諸臣入侍
정조 12년
李時秀啓曰吏曹判書宋載經參判朴祐源參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰判書聞有實𧏮參判亦然只參議只推牌招開政
정조 12년
以校理宋翼孝修撰李東稷牌不進罷職傳旨傳于李敏采曰與在外未肅拜許遞政官待開門牌招開政
정조 12년
以吏曹參議李洪載牌不進罷職傳旨傳于李時秀曰只推更爲牌招
정조 12년
李祖承啓曰同副承旨李敏采今方入侍臣吏兵批兼進之意敢啓傳曰知道
정조 12년
有政吏批判書宋載經牌不進參判朴祐源牌不進參議李洪載進左副承旨李祖承進啓曰判書宋載經參判朴祐源竝牌招不進小臣獨政未安何以爲之敢稟傳曰只出緊任以申禹相爲執義金光岳爲獻納韓用龜爲校理宋翼孝爲副校理李東稷爲修撰韓用龜爲東學敎授申大順爲金海府使尹九宗爲固城縣令柳煥寅爲機張縣監李元膺爲金井察訪
정조 12년
兵批判書李文源進參判具㢞參議宋鍈病參知柳誼入直進左副承旨李祖承進啓曰訓鍊正今當差出而擬望之人乏少外任竝擬何如傳曰允又啓曰知訓鍊今當差出而當品中可擬之人乏少從二品竝擬何如傳曰允以李柱國爲知訓鍊安廷輝爲同知崔成元權衍鄭弘謙爲僉知劉宗大元弼孫爲景福將李東善爲訓鍊正權裕爲文兼李健秀爲宣傳官李益懋爲羽林將副司直李在學副司果申若樞李益恢
정조 12년
李敏采以弘文館言啓曰本館上番連日闕直事甚未安今日政新除授玉堂待下批仍卽牌招以爲推移入直之地何如傳曰允
정조 12년
李敏采以弘文館言啓曰本館上番闕直事甚未安校理徐美修自鄕上來云卽爲牌招入直何如傳曰允
정조 12년
李敏采以禮曹言啓曰觀此晉州幼學鄭瑾上言則以其五代祖忠毅公文孚親盡不祧爲請矣文孚當壬辰之亂以評事募兵戮力斬叛賊殲倭胡關北一路賴以平定其嵬勳壯烈與趙憲高敬命黃進李福男一般而四人旣蒙不祧之盛典則今其子孫援此爲請不必爲濫而不祧體重非臣曹所敢擅便議大臣稟處何如傳曰允
정조 12년
李敏采以禮曹言啓曰因慶尙道儒生李鎭東等上言依判付辭意招見狀頭儒生取考所納冊子則歷敍安東等十三邑戊申倡義時部署約束通諭文字尾附道內某某人忠義事蹟著成一冊而儒生言內以爲嶺南倡義事蹟今春道啓中全然見漏多士不勝抑鬱相率陳疏不得登徹致此上言初非有希望之心惟願上徹天聽使一方效忠之蹟得免湮沒之歎云矣嶺南以鄒魯之鄕當戊申亂逆之日同時倡義至於十餘邑之多當時文蹟俱有可據忠義奮發極涉嘉尙惟我聖上愴舊甲之重回特下表忠綸音追酬之典遍及京外本道事蹟雖未能詳細登徹而冊子中諸人亦多有已蒙褒贈之恩者則朝家固已俯燭其事實今此多士上言雖與一二人干恩有異揆以事體有違格例且以冊子登覽爲請亦涉猥越上言內辭緣置之何如傳曰日昨輦路因多士上言付之該曹稟處俄筵聞禮判言始取見之纔開卷已聳目以次逐張考閱擊節嗟賞自不覺夜漏之向闌嶺南之爲鄒魯爲冀北夙所稔聞而壬辰已事尙矣戊申之蹟尤卓乎凜如如過一兩月便非今歲豈不後時乎多士之封章旣無一毫干恩之事則許久不捧烏在其惟允之義該房承旨令政院査出一竝從重推考觀於冊子安東等十三邑各自奮義而今春紀錄之擧只及於贈參判柳升鉉贈參議權萬已不免斑駁外此贈職或存恤之典至及探蹤守埤之人而安東前掌令金侃等三十一人事蹟行誼何等表著間亦有至今生存者而竝在勿論之科尤豈成說乎紙頭爲先付籤以下問于大臣分等稟處前此旣許隨聞追啓因其疎漏亦有推考之擧則爲道伯何不盡心擧行有此掩置乎且況生存人雖係從征應募之麾下小卒無論京外竝給帖加況別錄中諸人之獨未一視乎以此以彼道伯事大失旬宣之責當該道臣越俸一等可也
정조 12년
李敏采以刑曹言啓曰再昨日動駕時泮村居婢盛連擊錚於衛外故取考其原情則以爲黃興坤爲渠之再從甥而行事悖戾竊慕渠之姿貌𣊟其無人夜欲强奸故渠夫鄭盤奉見此光景扶曳逐出則渠反自仆自顚延至數十日謂以致斃至成誣獄四年滯囚亟令該曹酌處云矣鄭盤奉卽是已承款未結案之罪人特以干連金光得之未及推覈尙在未究竟之中而今此原情乃是獄案所無之說也前此呼籲時自臣曹勿施請勘則又復煩徹極爲無嚴考律處之何如傳曰允
정조 12년
李敏采以刑曹言啓曰再昨日動駕時罷市簇頭里廛人金聖鳳擊錚於衛外故取考其原情則以爲皁色物種皆是女人針線之事故名雖女廛實爲渠等作業而鼠破蠧傷染色行賣則衣服自衣服皁色自皁色與衣廛無干涉衣廛人瞞告平市互相立落誣達天聽謂以亂廛暗誘女人退斥渠等乞令依舊行賣云矣所謂簇頭里廛本是女人之廛原非男人之事而特以奔走使喚之故女人輩募得閒雜男人與之同事向因衣廛人呼籲自京兆嚴禁男人之與女人同事衣廛及簇頭里廛今旣各安其業則此輩之復此呼冤極爲無嚴自臣曹各別嚴繩以杜紛紜之弊何如傳曰允
정조 12년
李敏采以刑曹言啓曰昨日動駕時成均館典僕黃仁壽等擊錚於衛外故取考其原情則以爲矣等數萬餘口以懸房一路生理無計己丑年分鹽醢廛給價買得於麻浦江人等處而與舊市人子孫之居生本江者相爲同廛彼此分利矣今夏京人吳哥及鄭德涵等募聚閑雜人假稱麻浦江人敢生還退之計誣罔天聽而自本曹認其舊市人子孫以退給之意至有回啓施行之境渠輩以非理健訟之徒冒稱麻浦江人欺天售奸至此之極其爲狡惡當如何哉設使渠輩雖謂舊市人斥賣數十餘年之物還爲退去旣無法文況非本江之人乎伏乞嚴勘其魁首同廛卽爲推給云矣江民泮人之以此事相訟已多年所而前前判書臣金鍾秀因江民擊錚以依本價還退事江民處決給之意覆啓蒙允則今此呼籲極爲猥越原情勿施考律嚴處何如傳曰不有官決有此煩籲民習極可駭自本曹科罪初何心斥賣又何故還推也斥賣旣分明則還推果無義此訟立落惟在斥賣眞僞況泮人其麗不億此似一事渠輩生理所關非細前判堂回啓之時果以斥賣眞僞査實云乎且是未出代之知館事卿其更爲往復停當論理草記回啓俾泮人無至失業之境可也
정조 12년
李敏采以刑曹言啓曰再昨日動駕時平安道寧遠居土校朴同伊擊錚於衛外取考其原情則以爲乙巳年江東縣公廨修補次請得營門檜木板子公文招募願從者故渠等三十三人給價貿取江東縣收稅則預爲作錢七百十一兩備納本道監營又以什二收稅用於亞營改建之役而其餘出給之意措辭行會于沿邊各邑使之流下矣殷山縣以收稅例板子四十六家執留故以此意呈訴營門則營門卽爲出給事屢次嚴題終不出給又到江東則本縣又爲疊稅終不出給故不勝冤鬱去五月上煩天聽自秋曹發關本道自監營亦爲嚴飭兩縣而一向不爲出給兩邑所執板子八十九家四立卽爲推給使殘民均被聖恩云矣朴同伊今五月以此事呼籲故令該道劃卽決給俾無呼冤之意草記蒙允行會該道矣今此原情中營門嚴飭而兩邑不爲出給云矣者極爲可駭而其所爲說有難準信令道臣本事決處形止卽爲狀聞四件外屢次煩籲之罪考律勘處何如傳曰允
정조 12년
李敏采以刑曹言啓曰昨日動駕時西部居進士李安默擊錚於衛外所當捧供以入而前此安默之以此訟呼籲非止一再而今九月又爲擊錚自臣曹勿施請勘今於數朔之內如是更瀆誠極無嚴不可勿施而止考律嚴處何如傳曰允
정조 12년
李敏采以義禁府言啓曰金海府使羅忠佐卽其地定配事承傳啓下矣羅忠佐時在任所云以承傳內辭意具罪目依例發遣府書吏交代後卽其地金海府定配之意敢啓傳曰知道
정조 12년
刑曹啓目擊錚人徐福明原情云云所供如此上裁何如判付啓令道臣詳査狀聞後稟處爲良如敎
정조 12년
戊申十一月初七日辰時上御重熙堂左副承旨入侍時左副承旨李祖承記事官金孝建尹行任金祖淳以次進伏訖上命書傳敎曰惠堂該署提調該色郎廳入侍命退諸臣以次退出
정조 12년
戊申十一月初七日申時上御誠正閣同副承旨與來待諸臣入侍時同副承旨李敏采假注書趙台榮記事官李相璜金祖淳宣惠廳堂上李在簡戶曹判書徐有隣司圃提調徐有防郎廳金致說李遇福姜文岳以次進伏訖上敎有防曰菜蔬弊瘼卿其詳問以來乎有防曰本署菜蔬貢人弊瘼所懷加進排貢價磨鍊事批旨內有該署提調登對時稟處之命矣本貢供上進排價以位田所出上下事載在度支定例而本署位田所入不能當所出故自本署就戶惠廳生薑園頭等各項例受米及本署位田收稅通融磨鍊以錢四千兩定爲四殿進排之需而若當各宮進排之時則自戶曹只給十六石米而已本署則每不得如例助給致有此貢人輩呼訴之擧加得位田收稅助給實爲矯救之經法而土地求覓不但有關民弊亦非猝乍間所辦之事臣意則署儲有裕間姑令戶惠廳從長變通恐合事宜矣上曰戶惠堂各陳所見可也戶曹判書徐有隣曰本署位田日漸耗縮貢價添給旣無其路故乃有戶惠廳從長變通之請而此與元貢有異貢價磨鍊非所可論如欲救無價進排之弊則惟有例受米條付之惠廳從貴磨鍊之一條路矣宣惠廳堂上李在簡曰貢價之從貴上下在本廳豈無些少利害而事係供上有難計較限本署位田復舊間例受大小米自戶惠廳分當從貴磨鍊則庶或爲目下矯救之道矣上曰依爲之出擧條有防曰惠慶宮菜蔬供上加進排數爻依下敎問于該貢人處則朔數爲二十五朔云而自本署不無添價之助給者且渠輩亦以事關莫重不敢望追給之恩典故敢此仰達矣上曰渠輩之無價進排猶屬餘事國體也事面也豈不萬萬屑越乎到今追給其價在所不已而旣非戶惠廳所管則追給之道自本署區劃明日內追給可也有防曰今此追給之敎寔出於尊事體之聖意固當奉行之不暇而本署素乏蓄儲實無趁卽上下之道誠甚悚悶今若依他各司例賑廳錢先爲稱此數貸下以本署收稅錢中一百兩式某條推移限年報償則在貢人獲蒙惠澤在賑廳別無加損下詢賑堂處之何如上曰賑堂之意何如在簡曰追給貢價旣出特敎而該署無推移奉行之勢則限年貸下逐歲次次計償亦有他司已行之例量宜許貸恐無不可矣上曰依爲之出擧條在簡曰臣於兼管壯勇營事有可稟定者本營屬公新屯散在他處不但收拾之非便此等田畓屬之糧餉廳揆以事面亦爲得當以餉屯中相當田畓相換似甚便好已與戶判有所相議故敢此仰達矣上曰依爲之出擧條上命書傳敎曰飭已行矣前參判洪秉纘前參議曺允大竝敍用命退諸臣以次退出
정조 12년
兼都承旨沈豐之藥院直行左承旨李時秀病右承旨李亨元坐直左副承旨李祖承坐直右副承旨尹行元坐同副承旨李敏采坐注書金孝建病一員未差假注書李貞運藥院直趙台榮仕直事變假注書申星模仕
정조 12년
李敏采啓曰大司憲金載順掌令任希遠趙貞相持平趙恒鎭呈辭執義申禹相未肅拜持平柳星漢未署經監察茶時之意敢啓傳曰知道
정조 12년
傳于李敏采曰左右相禮堂入侍
정조 12년
傳于李祖承曰日寒如此抄戶幾許爲之乎令廟堂申飭京兆文書使之斯速磨勘木綿亦令不多日內上送之意嚴飭關西伯處發送形止仍令狀聞
정조 12년
有政吏批判書宋載經參判朴祐源牌不進參議李洪載進左副承旨李祖承進啓曰判書宋載經參判朴祐源俱病不來小臣獨政未安何以爲之敢稟傳曰只出緊任以李書九爲校理李太亨爲副校理安策爲修撰李膺福爲刑曹正郞直閣單鄭大容南公轍爲長興主簿李光遇爲引儀李禹鉉爲金海府使